Muž zo Svätého Petra prechovával zbrane
Kriminalisti z Komárna na základe získaných operatívnych informácií zistili, že 39 ročný muž z obce Svätý Peter prechováva zbrane. Včera 12.novembra v Hurbanove muž policajtom dobrovoľne vydal 130 kusov streliva a zbraň škorpión.
Ešte pred vykonaním domovej prehliadky v obci Svätý Peter vydal brokovnicu. Následne bol získaný príkaz od sudcu na vykonanie domovej prehliadky, pri ktorej boli nájdené a zaistené dve strelné zbrane s tlmičom a puškohľadom, zásobníky a celkovo 800 kusov rôzneho streliva.
39 ročný muž bol k veci vypočutý a bolo začaté trestné stíhanie vo veci zločinu a prečinu nedovoleného ozbrojovania a obchodovanie so zbraňami.
Dnes 13. novembra na základe príkazu od sudcu bola v obci Svätý Peter vykonaná domová prehliadka na Budovateľskej ulici. Kriminalisti v dome u 35 ročného muža zaistili dve strelné zbrane a 54 kusov rôznych nábojov. Okrem toho policajti v dome našli asi 70 kusov poľovných trofejí parožia.
Všetky zaistené zbrane budú podrobené expertíze. Taktiež bude zisťované, ktoré zbrane podliehajú povoľovaciemu konaniu.
Vyšetrovateľ začal trestné stíhanie vo veci zločinu a prečinu nedovoleného ozbrojovania a obchodovania so zbraňami a prečinu pytliactva.
Za zločin nedovolené ozbrojovanie a obchodovanie so zbraňami hrozí zo zákona trest odňatia slobody na 3 až 8 rokov. Za prečin pytliactva hrozí dvojročný trest odňatia slobody.